**NOTĂ INFORMATIVĂ**

**la proiectul de lege privind combaterea întârzierii în executarea obligațiilor de plată în temeiul contractelor încheiate între profesioniști, între profesioniști și autoritățile contractante**

|  |  |
| --- | --- |
| **I.** | **Denumirea autorului şi, după caz, a participanților la elaborarea proiectului** |
|  | Proiectul a fost elaborat de către Ministerul Dezvoltării Economice și Digitalizării. |
| **II.** | **Condițiile ce au impus elaborarea proiectului de act normativ şi finalitățile urmărite** |
|  | Proiectul de Lege privind combaterea întârzierii în executarea obligațiilor de plată în temeiul contractelor încheiate între profesioniști, între profesioniști și autoritățile contractante transpune în legislația națională prevederile Directivei 2011/7/UE a Parlamentului European și a Consiliului din 16 februarie 2011 privind combaterea întârzierii în efectuarea plăților în tranzacțiile comerciale.  Considerând prevederile aplicabile din Codul Civil al Republicii Moldova Nr. 1107 din 06-06-2002, ale Codului de procedură Civilă al Republicii Moldova Nr 225 din 30-05-2003, precum și ale Legii Nr. 131 din 03-07-2015 privind achizițiile publice, proiectul de Lege are drept scop promovarea competitivității mediului de afaceri prin combaterea întârzierii în executarea obligațiilor de plată care decurg din contractele comerciale încheiate între profesioniști și între profesioniști și autoritățile contractante.  Deși cadrul normativ prenotat conține prevederi din Directiva 2011/7/UE, în mod particular art. 862, art. 942, art. 945 din Codul Civil al Republicii Moldova, în contextul în care consolidarea cadrului normativ în vederea combaterii întârzierii plăților în tranzacțiile comerciale este definită drept unul din instrumentele esențiale de sporire a rezilienței Pieței Unice, Comisia Europeană recomandă consolidarea cadrului legal și în Republica Moldova. În această ordine de idei, În Primul Raport de extindere pentru Republica Moldova, din 18 noiembrie 2023, Comisia Europeană constată că, noul candidat la aderare nu are o lege specială pentru combaterea întârzierii plăților în tranzacțiile comerciale, implicit nu are dezvoltat un sistem de monitorizare și evaluare a tranzacțiilor.  Importanța reglementării/combaterii plăților este determinată de faptul că, deși mărfurile sunt livrate sau serviciile sunt prestate, numeroase facturi corespunzătoare acestora sunt achitate mult după scadență. Astfel de întârzieri în efectuarea plăților afectează lichiditățile agenților economici și complică situația financiară a acestora. Aceasta, afectează de asemenea, competitivitatea și rentabilitatea agenților economici, odată ce creditorul trebuie să obțină finanțări externe din cauza efectuării cu întârziere a plăților.  Din perspectivă macroeconomică, întârzierea plăților în tranzacțiile comerciale este un fenomen „pro-ciclic”, odată ce riscul apariției acestor efecte negative crește în mod considerabil în perioadele de criză și/sau contracție economică, când recesiunea bilanțurilor este asociată cu deficitul de mijloace circulante și reducerea accesului de finanțare. Contracția de pe o piață se propagă în toată economia și amplifică crizele și dezechilibrele.  Prin urmare, proiectul de Lege se conține în Planul de acțiuni al Guvernului pentru anul 2024, la compartimentul „Economie și digitalizare”, pct. 12 și în Planului Național de Acțiuni pentru Aderarea la Uniunea Europeană pentru anii 2023-2027  la „Capitolul 20. Politica industrială și antreprenorială”, pct. 2 și are drept scop descurajarea și contracararea situațiilor în care în cadrul tranzacțiilor comerciale între profesioniști sau între profesioniști și autoritățile contractante numeroase plăți sunt efectuate mult mai târziu decât au fost stabilit în contract sau în condițiile comerciale generale. |
| **III.** | **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
|  | Prezentul proiect de lege transpune parțial Directiva 2011/7/UE a Parlamentului European și a Consiliului din 16 februarie privind combaterea întârzierii în efectuarea plăților în tranzacțiile comerciale.  Proiectul nu transpune doar puținele prevederi din Directiva 2011/7/UE care nu sunt în conformitate cu prevederile Codului Civil al Republicii Moldova. Tabelul de concordanță este anexat. |
| **IV.** | **Principalele prevederi ale proiectului și evidențierea elementelor noi** |
|  | Proiectul de Lege instituie un cadru juridic clar și coerent pentru gestionarea creanțelor comerciale, asigurând astfel stabilitatea și predictibilitatea în relațiile de afaceri, îmbinând prevederile din Directiva 2011/7/UE care sunt transpuse deja în Codul civil și Codul de procedură civilă, cu prevederile rămase în afara cadrului normativ național.  Proiectul de Lege este structurat în ***opt capitole***, implicit:   * ***Dispoziții generale.***   Sunt definite noțiunile și domeniul de aplicare al legii.  Proiectul de lege definește termeni esențiali precum autoritatea contractantă, profesionist, întârzierea în executarea obligațiilor de plată și creanța datorată. Aceste definiții au fost corelate și cu prevederile altor legi, cum sunt Codul Civil sau Legea privind achizițiile publice și sunt esențiale pentru a clarifica domeniul de aplicare și pentru a asigura interpretarea corectă a prevederilor legale.  Domeniul de aplicare a legii se referă creanțelor certe, lichide și exigibile care rezultă din obligațiile de plată a unor sume de bani în baza unui contract încheiat între profesioniști sau între profesioniști și autorități contractante. Aceste contracte au ca obiect livrarea de bunuri, executarea de lucrări sau prestarea de servicii, inclusiv proiectarea și execuția lucrărilor publice, a clădirilor și a lucrărilor în construcții civile.  Totuși, nu sunt incluse în sfera de aplicare a acestei legi creanțele validate în procedura de insolvabilitate, creanțele care fac obiectul unei tranzacții extrajudiciare sau cele rezultate din contractele încheiate între profesioniști și consumatori.   * ***Executarea obligațiilor pecuniare contractuale între profesioniști.***   În relațiile contractuale dintre profesioniști, proiectul de lege prevede că creanțele din prețul bunurilor livrate sau serviciilor prestate sunt purtătoare de dobândă de întârziere, în condițiile în care creditorul și-a îndeplinit obligațiile și nu a primit plata la scadență. Dacă părțile nu au stabilit o clauză penală, se aplică dobânda legală de întârziere. Termenul de plată între profesioniști nu poate depăși 60 de zile, asigurând astfel un cadru predictibil și echitabil pentru ambele părți.   * ***Executarea obligațiilor pecuniare contractuale între profesioniști și autoritățile contractante.***   În cazul relațiilor contractuale între profesioniști și autoritățile contractante, termenul legal de plată nu poate depăși 30 de zile. În cazul în care termenul nu este prevăzut în contract, obligația pecuniară trebuie executată în termen de 30 de zile de la primirea facturii sau a unei cereri echivalente de plată. În aceste contracte, creanțele datorate sunt, de asemenea, purtătoare de dobânzi legale de întârziere dacă sunt îndeplinite condițiile prevăzute de lege.   * ***Despăgubirea cheltuielilor de recuperare a creanțelor.***   În vederea asigurării recuperării eficiente a creanțelor pecuniare, prevederile proiectului de lege permite creditorilor să solicite despăgubiri pentru toate cheltuielile suportate în procesul de recuperare. Creditorii pot pretinde o despăgubire minimă de 20 de euro pentru fiecare întârziere, aceasta fiind suplimentară altor cheltuieli aferente unei eventuale executări silite.   * ***Clauze și practici abuzive.***   În coroborare cu prevederile Codului Civil, prezentul proiect de lege prevede și nulitatea clauzelor abuzive referitoare la termenul de executare a obligației pecuniare, la rata dobânzii de întârziere sau la penalitățile de întârziere, asigurând astfel protecția creditorilor. Clauzele considerate vădit abuzive, care exclud plata dobânzii de întârziere sau a despăgubirii minime, sunt lovite de nulitate absolută.   * ***Monitorizare și raportare.***   Proiectul de lege prevede dezvoltarea unui mecanism de monitorizare și raportare a plăților întârziate, atât în cazul executării obligațiilor pecuniare contractuale între profesioniști, cât și în cazul executării obligațiilor pecuniare contractuale între profesioniști și autoritățile contractante.  De asemenea, proiectul prevede instituirea unui Portal al plăților întârziate, unde creditorii vor avea posibilitatea să raporteze plățile întârziate în baza facturilor emise în termen de 30 de zile de la data scadenței și, etapizat, vor fi publicate informații relevante, după modelul Observatorului UE al Plăților.   * ***Recuperarea creanțelor datorate.***   Proiectul prevede că, pentru a facilita recuperarea creanțelor, creditorii pot obține o ordonanță judecătorească în condițiile prevăzute de Codul de procedură civilă privind procedura în ordonanță. Aceasta reprezintă o măsură eficientă și rapidă pentru asigurarea respectării obligațiilor pecuniare.   * ***Dispoziții finale și tranzitorii.***   Proiectul conține dispoziții finale și tranzitorii, implicit o perioadă tranzitorie de doi ani pentru crearea Portalului plăților întârziate. |
| **V.** | **Fundamentarea economico-financiară** |
|  | Implementarea proiectului de hotărâre de Guvern nu va necesita cheltuieli suplimentare de la bugetul de stat. |
| **VI.** | **Modul de încorporare a actului în cadrul normativ în vigoare** |
|  | Odată cu intrarea în vigoare a prezentului proiect de lege, Guvernul în termen de 6 luni va elabora și aproba actele normative necesare pentru punerea în aplicare a prezentei legi. |
| **VII.** | **Avizarea și consultarea publică a proiectului** |
|  | În scopul respectării prevederilor Legii nr.239/2008 privind transparența în procesul decizional, proiectul a fost plasat pe pagina web a Ministerului Dezvoltării Economice și Digitalizării ([www.mded.gov.md](http://www.mded.gov.md)), la compartimentul *„Transparență decizională”*, subcompartimentul *„Anunțuri privind consultările publice”* [https://particip.gov.md/ro/document/stages/\*/12696â](https://particip.gov.md/ro/document/stages/*/12696â). |
| **VIII.** | **Constatările expertizei anticorupție** |
|  | Proiectul va fi supus expertizei anticorupție conform art.36 din Legea nr.100/2017. |
| **IX.** | **Constatările expertizei de compatibilitate** |
|  | Prezentul va fi supus expertizei de compatibilitate conform art.35 din Legea nr.100/2017. |
| **X.** | **Constatările expertizei juridice** |
|  | Proiectul va fi supus expertizei juridice conform art. 37 din Legea nr.100/2017, fiind solicitată efectuarea expertizei de către Ministerul Justiției. |

**Secretar de stat Viorel GARAZ**